Ғәйшә Игбаева – Иштуған ауылының иң оло кешеһе, уға 95 йәш. Олпат йәштә булыуына ҡарамаҫтан, әле һаман етеҙлеген, зирәклеген юғалтмаған әле ул. Балаларына ауырлыҡ һалғыһы килмәй, үҙен-үҙе ҡарап, ҡулынан килгәнсә донъя көтөп, кәзә һауып, ҡарттарса һәүетемсә генә йәшәп ята. Бала сағы, үҫмерлек осоро дәһшәтле Бөйөк Ватан һуғышы йылдарына тура килгән. “Үҙемде белгәндән алып, ҡул ҡаушырып ултырғанымды иҫләмәйем. Һөйәктәр ҙә нығынмаған көйө тиҫтерҙәрем менән бергә урман да ҡырҡтым, һал да ағыҙҙым, иген дә иктем. Эшләмәгән эш ҡалманы. Ауыр хеҙмәттә сынығыу, һәр ваҡыт хәрәкәттә булыу, изге уйҙар ғүмер оҙонлоғон билдәләгәндер инде”, - ти ул. Фельдшер Таңһылыу Зәки ҡыҙы әйтеүенсә, Ғәйшә инәй бер ҡасан да һаулығына зарланмаған. Фотоға төшөргә сыҡҡас, йылмайһам, күҙем ҡыҫылырмы икән, тешем күренерме икән, тип уңайһыҙланған булды. Эй, ҡатын-ҡыҙ, нисә йәштә лә матур булып күренергә теләй шул...